《周樨舟郡参寄示龙眠策杖图属题》
清代·金衍宗

我昔策杖云龙山，大河西流奔流湾。山人与鹤去不返，孤亭耸立霄汉间。

迩来廿载困匏系，坐卧四壁林岚环。洞天福地夹左右，时有灵气通往还。

前年蜡屐浮玉顶，老篯矍铄偕跻攀。去秋诗来遽怛化，定复采药栖仙寰。

洞霄咫尺快独往，回风似引离孱颜。招游昨喜东道主，许吸灵秀砭疏顽。

篮舆先度九折岭，屈曲九琐开双镮。𥬞云上抚天柱背，讲堂筑谷荒榛菅。

洞门刺炬贾勇进，衫袖翠滴莓苔斑。瓣香流连一庵地，想乐吏隐愁时艰。

夜分月出万竹杪，倦听捣药禽𠴨𠴨。尘心难条兴尽返，老恋鸡肋甘嘲讪。

故人寄示旧游处，龙眠山色浮烟鬟。灊峰百丈指顾近，练潭秋水鸣琤潺。

羡君捧檄恣登览，腰脚何虑中年孱。青鞋布袜饭颗瘦，健笔欲破诗人悭。

伯时山庄图傥在，画手自昔超荆关。文游台倾石刻杳，谪仙谁访蓉城班。

红心驿前几行役，拂衣仍乐江湖间。留题同感泥雪迹，壮观差胜参军蛮。

作者简介：金衍宗，字维翰，号岱峰，秀水人。嘉庆庚申举人，官温州教授。有《思贻堂诗集》。